To danskere, der var draget til Syrien for at lade sig hverve af terrororganisationen Islamisk Stat, er blevet dræbt i den seneste uge.

To danske syrienkrigere er blevet dræbt i kampe i den nordlige del af Syrien, fortæller Politiken-journalist Jakob Sheikh til TV 2.

Han er forfatter til en bog om danske krigere for terrororganisationen Islamisk Stat og har løbende kontakt med flere kilder i Syrien.

Ifølge Jakob Sheikhs oplysninger mistede én person livet søndag, mens en anden blev dræbt i sidste uge.

- Drab er en del af den brutale virkelighed, som de danske syrienkrigere møder, siger han til TV 2.

Udenrigsministeriets Borgerservice har ikke oplysninger om dræbte danske i Syrien.

- Vi kan hverken be- eller afkræfte forlydender om, at danske statsborgere skulle være omkommet i Syrien, oplyser Udenrigsministeriets Borgerservice til TV 2.

Mange dræbt

I april offentliggjorde International Center for Counter-Terrorism en rapport, der fastslog, at 125 personer er rejst var Danmark til Syrien og Irak. Mindst 31 befandt sig fortsat i områderne, mens 27 var bekræftet døde.

Men det tal er meget højere nu, mener Jakob Sheikh.

- Der er sket en del siden april. Vi er i hvert fald over 40 dræbte nu, siger han og uddyber:

- Danskere, som rejser afsted, kommer i overvejende grad ikke tilbage. Tidligere talte vi om hjemvendte syrienkrigere som et fænomen, men det er sjældent, at folk er i stand til at vende hjem nu. Enten kæmper du og overlever - ellers kæmper du og dør.

Rapporten fra april viste, at mindst 62 syrienkrigere på daværende tidspunkt var vendt tilbage til Danmark efter at have været i Syrien og Irak.

Ifølge Jakob Sheikhs oplysninger er de danske syrienkrigere lige nu samlet i den syriske by Raqqa og Mosul i Irak.